I påsken har en del borgere modtaget en sms, som ser ud til at komme fra Morsø Kommune. Men det gør den ikke.

En større gruppe borgere fra Morsø Kommune modtog i påskedagene en sms fra kommunen om, at de havde ny post i deres digitale indbakke. Eller det troede de i hvert fald. Det viste sig i stedet at være svindlere, der havde timet og tilrettelagt sms'en til at blive sendt lige netop der, hvor alle havde fri. I beskeden var der medsendt et link, som svindlerne brugte til at trække penge fra modtagernes bankkonto med. - Vi ved, at der er to, der har fået trukket 44.000 kroner, fortæller Rasmus Andreasen, der er kommunikationsmedarbejder i Morsø Kommune. Afsenderen af sms'en var en eller flere svindlere, som forsøgte at få adgang til borgernes private oplysninger. Kommunen oplyser, at den ene af de to har fået pengene tilbage. Brugt som lokkemad Kommunen har intet at gøre med beskeden. Det offentlige vil aldrig udsende private mails eller beskeder til borgere. Det kører alt sammen gennem den digitale postkasse, understreger Rasmus Andreasen. - Vi har blot været brugt som et redskab, da de har brugt vores navn, siger han. Kommunikationsmedarbejderen forstår godt, hvis man har troet, at beskeden var helt oprigtig. - Det ser ægte ud. Det er småting, der ikke står rigtigt. Men der står Mors Kommune i stedet for Morsø Kommune, og linket er ikke til vores hjemmeside, fortæller han. - Jeg føler virkelig med dem, det er gået udover. Det kunne ske for os alle, siger Rasmus Andreasen. Kommunen har indtil videre modtaget 20 henvendelser. Hvis man har trykket på linket, fået en mistanke og nået at kontakte sin bank og fået lukket sit MitID, så skal man i kontakt med os for at få adgang til MitID igen. Gode råd Man skal åbenlyst skærpe sin opmærksomhed og især i højtider, lyder det fra kommunen. Rasmus Andreasen er klar over, at det er alle, der kan falde i fælden, og han opfordrer til, at man, hvis man modtager sådan en besked, sætter farten ned og gør én ting ad gangen. Hvis man så er så uheldig at blive svindlet, skal man til gengæld handle hurtigt. - Jeg tænker, at folk herefter bør tjekke sin netbank, for at se om svindlerne er lykkedes med at få adgang, for så skal banken have det at vide, siger han.